21
Jena ruwimela Esusi alé ilíbaligo napu gichao alué bo'né oyérame mochílige
1 Abé a'kinana Esusi ma'chínale alé napu alué bo'né gompaniérola mochile alé wa'lú ba'wí manígichi alé napu Tibériasi anilichi nile napu Galilea anilime nílechigó. 2 Napuíka mochile Simoni Pegro, 'lige Romasi napu «Kuate» anélime nile, 'lige Natanaeli napu Kaná anilichi bejtégame nile Galilea ejiro, 'lige oká rió Sebereo anilime rió 'kúchila, 'lige uché jaré oká ralámuli Esusi gompaniérola. 3 'Lige Simoni Pegro anele suwábaga alué ralámuli:
―Ro'chí i'mumia simé olá ne.
―Ramuéchigó simawa mué 'yuga ―anile alué uché jaré ralámuli.
'Lige bilena bárkochi simíbale alué ralámuli, 'lige che'lébale ro'chí i'mua tabiléchigo 'wesi ro'chí ma'chí pale ko. 4 'Ma che'lachi nile 'lige Esusi alé suwé ilíbale, nobi alué bárkochi e'yéname tabiléchigo machile Esusi ko. 5 A'lige regá rukele Esusi alué bárkochi e'yéname:
―'Emi gompaniero, ¿tabilé 'wesi ro'chí boinaru?
'Lige nejele alué ralámuli:
―Tabilé 'wesi.
6 'Lige Esusi regá anele:
―Pasi alué morali alé 'mi wajtoná, a'lige 'la boinámala ro'chí 'emi.
Alarigá nokale alué ralámuli, a'lige we'ká ro'chí buyánale alué morálite, 'we bejtégame asíbale 'ma tabilé umébale banisúká o'toa. 7 'Lige alué rió napu Esusi 'we najkílige anele Pegro:
―¡Alué rió ju Wa'lula Esusi!
Simoni Pegro akisá Wa'lula ko Esusi, alué bo'né o'páchala umuchipo bulisá, ba'wichí o'pochile. 8 A'kega sébale alé suwé napu Esusi ilile. Uché jaré ralámulika alué bárkochi mochiga sébale, alué morali o'ká sébale baníriga bochí ajchagá ro'chí. Alé napu ro'chí wejale, bilé siento metro niraga nile sebamia alé ba'wichí suwé. 9 Bárkochi e'tigisa 'yénale alué ralámuli, 'lige etele rajá iligó 'lige aminami etele bilé ro'chí alé amoba sawichi bo'ígame 'lige abiena etélechigó bilé baní. 10 Esusi regá anele:
―Jeka a'pasi pe'kabi ro'chí alué napu pe kulipi wejá 'emi.
11 'Lige Simoni Pegro 'mole alé u'tá bárkochi 'lige wijchí baníriga o'tole a'bemi suwé alué morali bochí ajchigá ro'chí. Bilé siento malígisa makué na bakiá ro'chí bi'tile alé morálichi. 'La we'ká ro'chí kachi tabilé chi'wale alué morali. 12 'Lige Esusi regá anele:
―Jeka simasi, 'ma go'poa.
Suwábaga alué ralámuli mayele ye rió Wa'lula Esusi ko, nobi majale ko rukea pala 'la Wa'lula Esusi ko. 13 'Lige Esusi abé na'ibeta ilíbale, 'lige alué baní 'wile 'lige nachútale suwábaga ralámuli. Alué ro'chí abiena nachútale.
14 A'lígesí 'ma baisá nile napu'lige alué ralámuli ku etea Esusi 'ma ku ajánasa.
Jena ruwimela Esusi Pegro 'yuga ra'íchaligo
15 'Ma go'sá go'ame, Esúsika Simoni Pegro 'yuga ra'íchale, 'lige regá anele:
―Simoni Pegro, Juani inolá, ¿'we a'lá galegá eté mué ne'chí me'tigá ye ralámuli 'lige tábiri?
'Lige Simoni Pégroka regá anele:
―Alarigá ju. Mué 'la machí, ramué okaka 'we a'lá gompaniero niru.
'Lige Esusi regá anele:
―'Liko 'we a'lá semáriga 'yawa go'ame ne bujkula bo'á.*
16 'Lige uchéchigo siné rukele Esusi:
―Simoni Pegro, Juani inolá, ¿'we 'la galegá eté mué ne'chí?
Simoni Pégroka regá nejele:
―Alarigá ju, mué 'we a'lá machí 'we a'lá gompaniero nírigo.
'Lige Esusi regá anele:
―'We a'lá repúpua ne bukula bo'á.
17 'Lige 'ma baisá niraga rukele Esusi:
―Simoni Pegro, Juani inolá, ¿'we a'lá gompaniero niru ramué?
'Lige Simoni Pégroka 'we seweka asíbale uchéchigo alarigá rukésiga. A'lige regá nejele Simoni Pegro 'we seweka:
―Esusi mué 'la machí suwábaga. Mué 'la sébali machí 'we a'lá gompaniero nírigo.
Esusi regá anele:
―'We a'lá semáriga 'yawa go'ame ne bukula bo'á. 18 'La bijchiá aní ne. Abijí re'malí ka mué bo'né o'pochátime kéturu ichúrimi einamia, napu'lige mué o'chérame ka sekala wajchínaga o'pochátiriwa mué 'lige 'ma o'toboa mué rekó tabilé siminalie.†
19 Ye ra'íchalika pe ruwime nile churigá mukumeo Simoni Pegro abé a'kinana bamí, 'lige Simoni Pegro mukusá we'ká ralámuli 'we a'lá niramio Onorúgame.
Esusi regá anele:
―¡Nabágó!
20 Simoni Pégroka gu'lile 'lige etele alué rió enágichi, alué rió napu Esusi 'we galeme nílige, alué rió napu a'bé asale go'yá Esusi 'yuga napu'lige napuíka go'álige bijí ta'chó cha'piá Esusi, alué napu regá rukele: «¿Chieri ju alué napu mué sayega ilibámala?» 21 Simoni Pégroka etesa alué rió enágichi, regá rukele alué Esusi:
―Mué Wa'lula Esusi, ¿alué rioka chukimeli ju?
22 Esúsika regá nejele:
―Ne bo'né a'résaká napurigá tabilé mukumela ye rió napusí ne ku bo'né nawasa, ¿tachiri chureko mué si? Mueka pe iligá ne'chí 'yuga enáwaguru.
23 Alekeri chojkile a'bopi ra'icha alué we'ká ralámuli Esusi oyérame, alué ra'íchali napu regá anime ju «tabilé mukumeli ju ye rió», nobi Esúsika tabiléchigo alarigá anime ke anile. Pe anile: «Ne bo'né nerásaká napurigá tabilé mukumela ye rió napusí ne ku bo'né nawasa, ¿tachiri chureko mué si?» pe regá anile.
24 Alué bo'né rió anile ye ra'íchili ruyá 'lige bilé apélichi osale. 'Lige alué rió ne ke. 'La sébali machirú 'la bijchiá ko ye ra'íchali.
25 Abechigó we'ká e'karú 'sile Esusi. Suwábaga osisuga ka apélichi, tabilé asemi nerúlimaleké gawichí bilena napu mochiawa alué apeli ra'íchali newárigime, 'ma bochímikuru, asíriga we'ká nímiliké.
Pe ikipi ra'íchali ruimé nébá. Wa'lú cheliérabá.
* 21:15 Napu'lige Esusi regá aniá: «Ne bujkula bo'á» pe «ne oyérame» anime ke anile. † 21:18 Jaréchigo aní napu'lige anile Esusi «sekala wajchínaga», pe ruwime ke anile Pegro mukumeo gulusichi chujkagá.